สภาผู้แทนราษฎรเตรียมพิจารณาญัตติค้างพิจารณาเกี่ยวกับกลุ่มการละเมิดสิทธิมนุษยชนในการประชุมเช้าวันนี้
การประชุมสภาผู้แทนราษฎร วันนี้ (19 ธ.ค.62) ซึ่งจะเริ่มเวลา 09.30 น. โดยก่อนเข้าสู่วาระการประชุมจะเป็นการปรึกษาหารือถึงปัญหาในหลายพื้นที่ของสมาชิกสภาผู้แทนราษฎร จากนั้นเมื่อเข้าสู่วาระจะพิจารณาญัตติที่ค้างการพิจารณาเกี่ยวกับกลุ่มการละเมิดสิทธิมนุษยชน รวม 3 ญัตติ คือ 1) ญัตติด่วน เรื่อง ขอให้ตั้งคณะกรรมาธิการวิสามัญเพื่อตรวจสอบและศึกษา ติดตามการทำงานของหน่วยงานภาครัฐ ต่อการถูกละเมิดสิทธิมนุษยชนและถูกประทุษร้ายของประชาชน ที่นายจิรายุ ห่วงทรัพย์ เป็นผู้เสนอ , 2) เรื่องขอให้สภาผู้แทนราษฎรแต่งตั้งคณะกรรมาธิการวิสามัญเพื่อศึกษาและหาแนวทางแก้ไขปัญหาการละเมิดสิทธิมนุษยชนของผู้มาใช้สิทธิตามรัฐธรรมนูญ ที่นายสมมุติ เบ็ญจลักษณ์ เป็นผู้เสนอ และ 3) เรื่องขอให้สภาผู้แทนราษฎรตั้งคณะกรรมาธิการวิสามัญเพื่อสืบสวนข้อเท็จจริงกรณีการลอบประทุษร้ายนักกิจกรรมทางการเมือง เสนอโดยนายปิยบุตร แสงกนกกุล กับคณะ         สำหรับในวันพรุ่งนี้ (20 ธ.ค.62) ประธานสภาผู้แทนราษฎร ได้นัดประชุมสภาผู้แทนราษฎร เป็นพิเศษ ในเวลา 09.30 น. เพื่อพิจารณาญัตติทั่วไปที่ค้างพิจารณา